[{"text_idx": "#000000", "text": "La plej populara videoblogisto en Esperantujo, Richard Delamore (Evildea), c\u0302esas fari filmetojn pro tempomanko. Tion li klarigas en mesag\u0302o al siaj subtenantoj en la monkolekta retejo Patreon."}, {"text_idx": "#000001", "text": "Richard Delamore en unu el siaj popularaj filmetoj en Youtube."}, {"text_idx": "#000002", "text": "Richard Delamore log\u0302as en Au\u0306stralio kaj komencis regule publikigi esperantlingvajn filmetojn en Youtube antau\u0306 du jaroj. Entute li produktis pli ol 500 filmojn en au\u0306 pri Esperanto, kaj rapide ig\u0302is la plej populara videoblogisto en Esperantujo."}, {"text_idx": "#000003", "text": "En sia artikolo Kion faru kaj ne faru por esti populara jutubisto Robert Nielsen jene klarigis la sukceson de Evildea:"}, {"text_idx": "#000004", "text": "Estas multaj kialoj, unue li parolas klare kaj bone, pro lia sperto de aktorado, li estas komforta antau\u0306 la filmilo. Li ofte faras interesajn aferojn kaj iras al interesaj lokoj (ekzemple la muzeo). Li estas amuza kaj s\u0302ercas multe. Oni povas vidi ke li forte laboras por c\u0302iu filmeto, li ne montras c\u0302ion, kio okazas dum la tago, nur la plej interesan kaj amuzan."}, {"text_idx": "#000005", "text": "La Youtube-kanalo de Evildea nun havas preskau\u0306 7.000 abonantojn, kaj iuj el la filmoj estas spektitaj dekmilojn da fojoj. Sume la filmoj estas spektitaj proksimume 740.000-foje, kio estas furorega cifero en Esperantujo."}, {"text_idx": "#000006", "text": "Richard Delamore tamen krom la videoblogado okupig\u0302as ankau\u0306 pri multaj aliaj aferoj en kaj ekster Esperantujo. El la Esperanto-rilataj aferoj plej multe da tempo nun postulas la laboro pri la firmao Amikumu, kies direktoro kaj akciulo li estas."}, {"text_idx": "#000008", "text": "Mi devas elekti inter Evildea (maniero ridigi homojn) kaj Amikumu (io, kio povas malkas\u0302i Esperanton al la mondo kaj krei labors\u0302ang\u0302ojn por esperantistoj c\u0302ie). Amikumu nuntempe ne enspezas monon do mi ankorau\u0306 ne ricevas unu cendon de la projekto."}, {"text_idx": "#000009", "text": "Aldone li devas nun okupig\u0302i pri trovado de nova laboro ekster Esperantujo, c\u0302ar lia kontrakto finig\u0302is, li klarigas. Responde al demando de Libera Folio li rakontas, ke li laboras kiel manag\u0302ero."}, {"text_idx": "#000011", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000012", "text": "UEA promesas novan retejon ene de kelkaj monatoj"}, {"text_idx": "#000014", "text": "Mi tute komprenas la kialoj de Evildea, tamen malg\u0302ojas. Li estas giganto en Esperantujo. Sed mi kredas, ke li revenos"}, {"text_idx": "#000015", "text": "almenau li produktu po unu filmon monate- au plej bone li instruu sian amikon!"}, {"text_idx": "#000017", "text": "Kia korrompita anonco, mi tre s\u0302atas lian talenton kaj ankau\u0306 liajn filmetojn. Mi esperas ke li revenos baldau\u0306 c\u0302ar li ne nur ridigas homojn sed ankau\u0306 helpas homojn por lerni esperanton. Lian decidon mi respektas, do mi deziras al li bonan s\u0302ancon kaj grandan sukceson je iu ajn projektoj."}, {"text_idx": "#000020", "text": "Mi admiras lian laboron por esperantaj filmetoj, kaj mi komprenas lian provizoran c\u0302esadon de fimeta laboro. Sed mi bedau\u0306ras lian turnig\u0302on al Amikumu. C\u0302ar lau\u0306 mi, Amikumu estas plano kun bona intenco, sed sekvita de ne luma perspektivo."}, {"text_idx": "#000022", "text": "Fakte mi verkis artikolon pri Esperantaj programoj antau\u0306 15 jaroj ( La fakto pruvis mian vidpunkton. Bedau\u0306rinde la artikolo estas en la c\u0302ina lingvo. Mi verkos artikolon en Esperanto pri tiu temo."}, {"text_idx": "#000024", "text": "Surbaze de Tvitera enketo kun nur 10 partoprenantoj (mi enplektis konfidnivelon de 95%) mi taksas, ke la probabloj\na) renkontighi pere de Amikumu kun alia lingvolernanto estas 22% kaj\nb) sperti nek firmighon nek pligrandighon de lingvoposedo per Amikumu-renkontigho(j) estas 61%;\n . Mi koncedas, ke pro la malgranda nombro de partoprenantoj tiu enketo ne estas asert-forta kaj eble ankau ne reprezenta, sed certe evidentighas tendencoj."}, {"text_idx": "#000025", "text": "De kelkaj tagoj estas nova funkcio en ghis nun nur la Androida versio de Amikumu: la \u201cFluo\u201d. Tio estas kronologia listo de afishoj de Amikumu-uzantoj, kvazau la \u201ctimeline\u201d de Tvitero; pli:\nShajnas al mi, ke oni provas tviterecigi Amikumu, kaj min interesas, por kio oni bezonas ion tian. Chiuokaze ghi jam estas iom vigliginta la aktivadon en Amikumu."}, {"text_idx": "#000026", "text": "Chu eble Evildea legis mian peton?\u2014 Char jhus li produktis novan filmeton en Jutubo !"}]